**Ceuta** [ˈθeuta] on Espanjalle kuuluva autonominen kaupunki Pohjois-Afrikassa Gibraltarinsalmen etelärannalla. Se on yksi viidestä Espanjan erillisalueesta Pohjois-Afrikassa, ja sen etelänaapuri Marokko vaatii sitä itselleen. Ceutan pinta-ala on 18,5 neliökilometriä ja asukasluku 84 959 (2017).

Ceutan maisemaa hallitsee kukkula nimeltä Monte Hacho (204 metriä), jossa sijaitsee Espanjan asevoimien tukikohta.

Ceutasta, yhdessä muiden Espanjan Afrikassa sijaitsevien enklaavien kanssa, on tullut eräs Eurooppaan pyrkivien pakolaisten ja siirtolaisten kauttakulkupaikoista, ja Marokon rajalle on pystytetty kuusi metriä korkea aita estämään laittomia rajanylityksiä.

Historia
--------

Ceuta kartalla.
Ceuta on ollut historiansa aikana karthagolaisten, roomalaisten, visigoottien ja arabien hallussa. Portugalilaiset valtasivat kaupungin kuningas Juhana I:n johdolla vuonna 1415.

Lissabonin sopimuksessa 1. tammikuuta 1668 Portugalin Alfonso VI luovutti Ceutan Espanjan Kaarle II:lle ja kaupungista tuli osa Espanjaa. Kaupungin lippu ja vaakuna pysyivät kuitenkin muuttumattomina ja vaakunan kilpi muistuttaa tänäkin päivänä läheisesti Portugalin vaakunaa.

Espanjan tunnustaessa Marokon itsenäisyyden vuonna 1956, se ei kuitenkaan luopunut Ceutasta ja muista rannikon alueistaan.

Väestö
------

Kulttuuriltaan Ceuta katsotaan osaksi Espanjan Andalusiaa. Enemmistö asukkaista on espanjalaisia, mutta kaupungissa on myös kasvavat berberi- ja juutalaisvähemmistöt.

Hallinto ja politiikka
----------------------

Ceutalla on itsehallinnollisen kaupungin asema, jollaisena se sijoittuu tavallisen kaupungin ja itsehallintoalueen väliin. Ennen 14. maaliskuuta 1995 vahvistettua itsehallintoa Ceuta kuului Cádizin maakuntaan. Vuodesta 2001 lähtien Ceutan presidenttinä on toiminut Juan Jesús Vivas.

Espanjan edustajainhuoneessa Ceutalla on yksi paikka. Vuoden 2023 vaaleissa se meni kansanpuolueelle.

Talous
------

Ceuta kuuluu Euroopan unioniin ja sen valuutta on euro. Ennen Espanjan liittymistä EU:hun vuonna 1986 Ceuta oli vapaasatama.

Ceutasta käsin valvotaan myös viisi kilometriä länteen sijaitsevaa, ei-kenenkään maaksi luokiteltua Isla Perejiliä.

Kuvia
-----

* Ceuta kuvattuna Tarifasta Iberian niemimaalta.Ceuta kuvattuna Tarifasta Iberian niemimaalta.
* Playa de la RiberaPlaya de la Ribera
* Club NáuticoClub Náutico
* Ceutan puolustusmuurejaCeutan puolustusmuureja
* Linnake Monte Hachon huipulla.Linnake Monte Hachon huipulla.
* Catedral de CeutaCatedral de Ceuta
* Baños árabesBaños árabes
* Mezquita Muley El MehdiMezquita Muley El Mehdi
* Iglesia de Nuestra Señora de ÁfricaIglesia de Nuestra Señora de África
* Plaza de EspañaPlaza de España

Lähteet
-------

1. ↑  Instituto Nacional de Estadística (Luettu 8. lokakuuta 2018)
2. ↑  Monte Hacho, Spain Peakbagger.com. Viitattu 7.4.2009. (englanniksi)
3. ↑  Ham, Anthony; Bing, Alison; Hardy, Paula: *Morocco*, s. 180. Lonely Planet, 2007. ISBN 1-74059-974-8. Teoksen verkkoversio (viitattu 7.4.2009). (englanniksi)
4. ↑  At Spain's enclave of Ceuta, African refugees dream of Europe  22.08.2018. Deutsche Welle. Viitattu 13.5.2022. (englanniksi)
5. ↑  A conquista de Ceuta: um dia de combate RTP Ensina. Viitattu 13.5.2022. (portugaliksi)
6. ↑  Letter: When Ceuta voted for Spain *The Independent*.  16.6.1997. Viitattu 13.5.2022. (englanniksi)
7. ↑  Jefatura del Estado: Ley Orgánica 1/1995, de 13 de marzo, de Estatuto de Autonomía de Ceuta (8055–8061) *boe.es*.  14.3.1995. Viitattu 13.5.2022.
8. ↑  El Presidente *Ciudad Autónoma de Ceuta*.  2023. Viitattu 3.8.2023. (espanjaksi)
9. ↑  Resultados Elecciones Generales al Congreso en Ceuta *EL PAÍS*.  23.7.2023. Viitattu 3.8.2023. (espanjaksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ceuta**.
* Ceutan virallinen sivusto (espanjaksi)
* Adventures of Morocco: Ceuta (Arkistoitu – Internet Archive) (englanniksi)
* Ceuta Google Maps -palvelussa (englanniksi)

EspanjaEspanjan alueet Pohjois-Afrikassa

* Ceuta
* Islas Chafarinas
* Melilla
* Peñón de Alhucemas
* Peñón de Vélez de la Gomera